text: Tønder Bank-revisor stopper undersøgelse af sig selv
  07 november 2012 kl. 12.40
  Revisionsselskabet BDO standser sin interne undersøgelse af selskabets revision i Tønder Bank.
  Revisionsfirmaet BDO er kommet i søgelyset i forbindelse med selskabets revision af Tønder Banks regnskaber. BDO har oplyst, at man internt ville undersøge, om arbejdet var udført efter reglerne.
  Men nu meddeler BDO, at man indstiller sin interne undersøgelse af BDO-folkenes arbejde.
  Det skyldes, at Erhvervsstyrelsen har meddelt, at man vil se på revisors rolle i forbindelse med bankens konkurs.
  - BDO vil nu i stedet fokusere sin indsats på i samarbejde med Erhvervsstyrelsen at få undersøgt forløbet, hedder det i en meddelelse fra BDO.
  Indtil resultatet af denne undersøgelse foreligger, ønsker BDO ikke at udtale sig yderligere i sagen, oplyser bestyrelsesformand Henrik Brünings.
  